У кожнага ўдзельніка пасяджэння была магчымасць бліжэй пазнаёміцца з пераможцамі і лаўрэатамі конкурсу і даведацца аб сакрэтах іх поспеху. З дасягненнямі сістэмы адукацыі Міншчыны знаёмілі тэматычныя пляцоўкі, якія разгарнуліся перад пленарным пасяджэннем. На пляцоўцы “Сёння — кадэт, заўтра — курсант” гасцей віталі навучэнцы Мінскага абласнога кадэцкага вучылішча. Педагогі Мінскага дзяржаўнага абласнога ліцэя расказвалі аб інавацыйным шляху развіцця адоранасці навучэнцаў. Яркімі фарбамі сустракалі наведвальнікаў стэнды і выставы ўстаноў дашкольнай адукацыі. Напрыклад, плённа працуе ў тэатральным кірунку ДЦРД “Сонейка” вёскі Рудаўкі Нясвіжскага раёна. Нікога не пакінулі абыякавымі тэатральныя лялькі, якіх ствараюць сумесна з бацькамі педагогі цэнтра. А выхаванцы ДЦРД “Расінка” Валожына на занятках ствараюць лялькі-абярэгі і нават плятуць габелены. Іх вырабы можна было ўбачыць на тэматычнай пляцоўцы.